แบงก์ปิดสาขาพื้นที่เสี่ยงภัยจากพายุปาบึก
ธนาคารสั่งปิดสาขาในพื้นที่ประสบวาตภัย พร้อมติดตามสถานการณ์อย่างใกล้ชิด
4 ม.ค. 2562

ธนาคารสั่งปิดสาขาในพื้นที่ประสบวาตภัย พร้อมติดตามสถานการณ์อย่างใกล้ชิด
น.ส.เมทินี ศุภสวัสดิ์กุล ผู้อำนวยการอาวุโส ฝ่ายกำกับธุรกิจสถาบันการเงิน ธนาคารแห่งประเทศไทย (ธปท.) เปิดเผยว่า ณ วันที่ 4 ม.ค. 62 มีธนาคารพาณิชย์จำนวน 5 แห่ง ได้แจ้งหยุดทำการชั่วคราวสาขาที่ได้รับผลกระทบจากพายุปาบึก ใน 3 จังหวัดภาคใต้ ได้แก่ จังหวัดนครศรีธรรมราช สงขลา และ สุราษฎร์ธานี รวม 64 สาขา
โดยเป็นการปิดสาขาในจังหวัดนครศรีธรรมราช 50 สาขา (คิดเป็นประมาณ 45% ของจำนวนสาขาทั้งหมดในจังหวัด) จังหวัดสงขลา 4 สาขา (คิดเป็น 3% ของจำนวนสาขาทั้งหมดในจังหวัด) และจังหวัดสุราษฎร์ธานี 10 สาขา (คิดเป็น 7% ของจำนวนสาขาทั้งหมดในจังหวัด) ในขณะที่สถาบันการเงินเฉพาะกิจ (SFIs) ได้รับผลกระทบจำนวน 4 แห่ง โดยเป็นการปิดสาขาในจังหวัดนครศรีธรรมราช 14 สาขา และจังหวัดสุราษฎร์ธานี 2 สาขา
นายสารัชต์ รัตนาภรณ์ รองผู้จัดการใหญ่อาวุโส ผู้บริหารสูงสุดลูกค้าบุคคล และผู้บริหารสูงสุดเครือข่ายสาขา ธนาคารไทยพาณิชย์ กล่าวว่า ธนาคารติดตามสถานการณ์อย่างใกล้ชิดในพื้นที่ดังกล่าว และพื้นที่จุดอื่นๆที่มีแนวโน้มที่จะเกิดความเสี่ยงมากขึ้น ก็อาจมีการปิดสาขาเพิ่มเติมได้ เนื่องจากอาจกระทบต่อการให้บริการ และการเดินทางมาทำงานของพนักงานสาขาในระหว่างนี้ได้ จึงมีกำหนดการปิดสาขาไม่มีกำหนด
ทั้งนี้ จากการติดตามสถานการณ์พายุโซนร้อนปาบึก เบื้องต้นได้ปิดสาขาในพื้นที่เสี่ยงของจังหวัดนครศรีธรรมราช 20 แห่ง ได้แก่ 1. สาขาขนอม2. สาขาจันดี3. สาขาชะอวด4. สาขาตลาดหัวอิฐ5. สาขาทานพอ6. สาขาทุ่งสง7. สาขาทุ่งใหญ่8. สาขานครศรีธรรมราช9. สาขาบิ๊กซี นครศรีธรรมราช10. สาขาปากพนัง11. สาขาพรหมคีรี12. สาขาร่อนพิบูลย์13. สาขาสิชล14. สาขาสี่แยกหัวถนน15. สาขาหัวไทร16. สาขาเซ็นทรัลพลาซา นครศรีธรรมราช17. สาขาเทสโก้ โลตัส ท่าศาลา18. สาขาเทสโก้ โลตัส ทุ่งสง19. สาขาเทสโก้ โลตัส นครศรีธรรมราช20 สาขาโรบินสัน นครศรีธรรมราช
ด้านรายงานข่าวจากธนาคารกรุงเทพ ระบุว่า สาขาธนาคารกรุงเทพที่ปิดให้บริการในวันที่ 4 มกราคม 2562 ด้วยผลกระทบพายุปาบึกมี 12 แห่ง ประกอบด้วย สาขานครศรีธรรมราช , สาขาพัฒนาการ , สาขาถนนกะโรม , สาขาเทสโก้-นครศรีฯ , สาขาสหไทยนครศรีฯ , สาขาสิชล , สาขาเทสโก้-ท่าศาลา , สาขาปากพนัง , สาขาหัวไทร , สาขาทุ่งสง , สาขาร่อนพิบูลย์ , และสาขาระโนด จ.สงขลา ซึ่งอยู่ติดพื้นที่ อ.หัวไทร
ขณะที่ ธนาคารกสิกรไทย รายงานว่า จากสถานการณ์จากพายุ ปาบึก เมื่อเวลา 14.20น. ได้รับแจ้งว่ามีการปิดสาขา 8 แห่ง แล้ว ได้แก่ สาขาท่าศาลา สาขานครศรีธรรมราช สาขาบิ๊กซีสิชล สาขาหัวไทร สาขาโลตัส นครศรีธรรมราช สาขาตลาดหัวอิฐ สาขาโรบินสันนครศรีธรรมราช สาขาเทสโก้โลตัส ละไม เกาะสมุย จากนั้นได้แจ้งปิดเพิ่มเติมอีก 3 สาขา ได้แก่ สาขาเทสโก้ โลตัส สงขลาปิดทำการ เนื่องจากหม้อแปลงของห้างสรรพสินค้าระเบิด , สาขาเกาะพะงัน และสาขาร่อนพิบูลย์ รวมธนาคารกสิกรไทยปิด 11 สาขา
ด้านธนาคารธนชาต ปิดทำการสาขาวันที่ 4 ม.ค. 2562 เนื่องจากพายุปาบึก จำนวน 12 สาขา ดังนี้ สาขานครศรีธรรมราช , สาขาถนนราชดำเนิน (นครศรีธรรมราช) , สาขาปากพนัง , สาขาโรบินสัน โอเชียน นครศรีธรรมราช , สาขาตลาดท่าแพ นครศรีธรรมราช , สาขาเกาะพะงัน , สาขาหาดละไม , สาขาหาดเฉวง , สาขาแม่น้ำ , สาขาเกาะสมุย , สาขาเทสโก้โลตัส ทุ่งสง , สาขาทุ่งสง
ธนาคารกรุงศรีอยุธยา ปิดสาขา 4 แห่ง ที่จังหวัดนครศรีธรรมราช ด้าน ธนาคารซีไอเอ็มบี ไทย ปิด 2 สาขา คือ สาขาสุราษฎร์ธานี และสาขานครศรีธรรมราช
ภาพจาก Pak Phanang Police Station